Deurbraak ná kleinhoewe-moordArgieffoto: SAPD Die polisie het ŉ deurbraak gemaak in ŉ ondersoek na die moord van ŉ 65-jarige man wat in Desember verlede jaar op ŉ kleinhoewe in Randfontein vermoor is. Leon Cilliers is op 23 Desember op ŉ kleinhoewe in die Pelzvale-omgewing vermoor. Hy is aan veelvuldige beserings oorlede en verskeie items is uit die huis gesteel. Kapt. Appel Ernst, woordvoerder van die polisie, het gesê danksy die Wesrand Trio-taakspan en lede van die polisie se Wesrand-honde-eenheid is twee verdagtes Vrydag in die vroeë oggendure in hegtenis geneem nadat Cilliers se selfoon in een van die verdagtes se besit gevind is. “Die twee verdagtes se inhegtenisneming het die span na ŉ selfoonwinkel in Breëstraat in Johannesburg gelei. Daar het lede die winkel deursoek en op talle selfone en rekenaartablette beslag gelê. Daar is op goedere ter waarde van R40 000 beslag gelê,” het Ernst gesê. Sy het gesê die twee verdagtes word voorlopig van die besit van gesteelde goedere aangekla en ondervra oor hoe Cilliers se selfoon in hul besit gekom het. Intussen gaan die polisieondersoek en die soektog na die moordenaars steeds voort. Brig. Mashole Manamela, die Randfontein-stasiebevelvoerder, het lt.kol. Gert Kruger en sy span geloof vir hul toewyding om die verdagtes op te spoor. Mense met meer inligting oor die saak word versoek om die Wesrand Trio-taakspan by 079 496 6288 te bel.